Source: http://www.jurnaldedambovita.ro/jdb_articol--mostenire-grea-pentru-prisacaru-la-csm-targoviste,45623.html
Timestamp: 2018-11-14 01:18:47+00:00
Document Index: 14503922

Matched Legal Cases: ['CSM ', 'CSM ', 'CSM ', 'CSM\n', 'CSM ', 'CSM ', 'CSM ', 'CSM ', 'CSM ']

Moştenire grea pentru Prisăcaru la CSM Târgovişte :: Jurnal de Dambovita
Litigiile care nu se mai termină
Moştenire grea pentru Prisăcaru la CSM Târgovişte
Ciprian Prisăcaru a vorbit pe subiectele sensibile de la CSM Târgovişte
* Avocaţii antrenorului grec George Dikeoulakos au prezentat la dosar documente asumate de un oficial al echipei de baschet din perioada vizată, prin care erau recunoscute datorii neachitate reprezentând drepturi băneşti
* Actele au ajuns inclusiv în arhiva clubului târgoviştean şi nu sunt parafate de fostul preşedinte Ciprian Iugulescu, ci de un alt fost de la CSM
* Ciprian Prisăcaru a transmis că CSM Târgovişte nu a uzitat de calea Apelului, acceptând foarte uşor decizia BAT. Interesant este că CSM a avut totuşi apărare în litigiu, reprezentată de un avocat turc, fără a exista însă o împuternicire în acest sens din partea clubului
* Litigiile sportive nu se opresc la echipa de baschet, mai nou s-au extins şi spre secţia de volei. Prisăcaru a recunoscut că şi fostul antrenor de la volei, Stefano Micoli, s-a adresat cu un memoriu către CEV, prin care a solicitat recuperarea unor drepturi salariale
* Doar că documentele propuse de italian nu se regăsesc şi în arhiva clubului, unde apar altele pe acest subiect sensibil. Cu precizarea că suma cerută de Micoli este cu mult mai mică decât cea solicitată de Dikeoulakos
Ajuns la Curtea de Apel Ploieşti, cu termen pe 10 decembrie, Procesul Dikeoulakos scoate la suprafaţă informaţii noi, după cum a transmis Ciprian Prisăcaru, preşedintele Clubului Sportiv Municipal Târgovişte. Avocaţii antrenorului grec au prezentat la dosar documente asumate de un oficial al echipei de baschet din perioada vizată, prin care erau recunoscute datorii neachitate reprezentând drepturi băneşti. Documente care au ajuns inclusiv în arhiva clubului târgoviştean şi care ar putea schimba cursului procesului, cu decizie nefavorabilă lui Dikeoulakos la Tribunalul Dâmboviţa. Atenţie, actele nu sunt parafate de fostul preşedinte Ciprian Iugulescu, ci de un alt fost de la CSM!
Un avocat turc şi un afacerist local, „apărătorii” CSM-ului
Conform celor declarate de Prisăcaru la ultima ediţie a emisiunii Sport Show, de la Columna TV, fosta conducere a CSM Târgovişte nu a uzitat de calea Apelului, acceptând foarte uşor decizia BAT (Tribunalul Arbitral de Baschet). Interesant este că CSM a avut totuşi apărare în litigiu, reprezentată de un avocat turc, fără a exista însă o împuternicire în acest sens din partea clubului. La fel de interesant este că o persoană care desfăşoară afaceri la nivelul urbei i-a achitat grecului Dikeoulakos suma de 10.000 de euro, reprezentând drepturi salariale din perioada petrecută ca antrenor la Târgovişte. În funcţie de cursul procesului, conducerea CSM Târgovişte se poate îndrepta împotriva celor care şi-au asumat diverse acţiuni sau fapte în numele clubului.
Micoli reclamă şi el salariile neplătite
Din păcate, litigiile sportive nu se opresc la echipa de baschet, mai nou s-au extins şi spre secţia de volei. Ciprian Prisăcaru a recunoscut în acelaşi cadru că şi fostul antrenor de la volei, Stefano Micoli, s-a adresat cu un memoriu către CEV (Confederaţia Europeană de Volei), prin care a solicitat recuperarea unor drepturi salariale. Doar că documentele propuse de italian nu se regăsesc şi în arhiva clubului, unde apar altele pe acest subiect sensibil. Cu precizarea că suma cerută de Micoli este cu mult mai mică decât cea solicitată de Dikeoulakos. Trist este că foşti colaboratori străini ai clubului târgoviştean reclamă neplata unor drepturi salariale. Altfel, Prisăcaru vede ca favorită echipa CSM-ului în duelul din 16-imile Challenge Cup, cu Levski Sofia.
Prisăcaru, de partea schimbării la AJF Dâmboviţa
Prisăcaru a vorbit şi despre celelalte obiective ale clubului, exprimându-şi speranţa că anul viitor va fi finalizată sală de atletică grea. În plus, şi-a propus să-l ajute şi mai mult de triplul campion naţional la box Cătălin Cristea, dar şi pe colegii săi pugilişti. Cât priveşte bazinul de înot din microraionul 3, va fi redeschis foarte probabil de săptămâna viitoare. La final, Prisăcaru şi-a exprimat aprecierea pentru conducerea tehnică şi executivă a clubului Chindia Târgovişte. Apoi, a transmis cu tărie că se impune o schimbarea la nivelul Asociaţiei Judeţene de Fotbal Dâmboviţa, unde Tudor Emil este la şefie de peste 25 de ani.